Innocentius episcopus, servus servorum Dei: venerabili fratri Autissiodorensi episcopo, salutem et apostolicam benedictionem. Postulante quondam dilecto filio Magistro H. procuratore tuo, abbatem et conventum S. Germani Autissiodorensis ab impedimento quod tibi super visitationis et correctionis officio inferebant, apostolice Sedis autoritate compesci, procurator partis adverse respondit, monasterium illud Cluniacensi esse subjectum, pro quo dilectus filius tunc abbas et in nostra presentia exhibuit defensorem. Super quibus venerabili fratri nostro Trecensi episcopo et conjudicibus suis sub certa forma caussam duximus committendam. Tandem nepote ac dilecto filio Cluniacensi abbate apud Sedem apostolicam constitutis, per quoddam scriptum felicis recordationis Eugenii pape coram nobis exhibitum ad abbatem Cluniacensem in predicto Autissiodorensi monasterio, receptionem et correctionem canonicam inter alia pertinere......... Quia vero quid ad correctionem ordinis, et quid canonicam correctionem spectaret, secundum diversos et adversos partium intellectus in dubium ducebatur, nos sic declaravimus verba predicta ut interruptio silentii, retentio propriorum, contemptus obedientie in...... he que sunt ordinis se..... negligentia in divinis, et alia que considerantur circa observantiam regule monachalis ad correctionem ordinis: accusatio vero criminalis, seu etiam civilis impetitio, et alia que ordinarie jurisdictionis existunt ad correctionem canonicam pertinere dicantur, et quod uterque visitet et corrigat secundum declarationem predictam que fuerunt corrigenda in monasterio memorato. Nulli ergo omnino hominum liceat hanc paginam nostre declarationis infringere, vel ei ausu temerario contraire. Si quis autem hoc attentare presumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani nonis januarii, pontificatus nostri anno octavo decimo.